**«Дьоһуннааҕыкэпсэтии»:** X-XI кылаас үөрэнээччилэригэр аналлаах кылаас чааһа.

**Дьарык тиэмэтэ:** «Алтынньы 24 күнэ. Спецназ күнэ»

**Ыытыллар күнэ:** Алтынньы 23 күнэ 2023 сыл.

**Сыала-соруга**:

* Байыаннай үлэ суолтатын, соруктарын сырдатыы;
* Аҕа дойдуну көмүскүүр дьоҥҥо ытыктабыллаах сыһыаны иитии;
* Дойдунаат санааны иҥэрии.

**Үөрэтэр сыаннаһа**. **Ытык өйдөбүл**: Төрөөбүт дойдуга таптал. Аҕа дойдуну көмүскээһин.

**Ыытыллар бириэмэтэ**: 30 мүнүүтэ.

**Дьарык хаамыыта**: кэпсэтии, мультимедийнэй матырыйаалларга олоҕуран бииргэ үлэлээһин, тургутугу толоруу.

**Дьарык тутулун сценарийа**

**I чааһа. БИЛСИҺИИ**

*Кэпсэтии ханнык тиэмэҕэ барарын билсиһии.*

*(3мүн.)*

**УЧУУТАЛ:** Үтүө күнүнэн, доҕоттор! Хас биирдии киһи бу орто дойдуга туох эрэ аналлаах. Ким эрэ учуутал буолан, оҕолору үөрэтэр, ким эрэ быраас идэтин баһылаан, дьону эмтиир, ким эрэ оҕо эрдэҕиттэн хаартыскаҕа түһэрэрин сөбүлүүр буолан, фотограф буолан тахсар. Ону таһынан хас биирдии киһи нус-хас олохтоох, дойдубут көмүскэллээх буоларын туһугар күннэтэ сыраларын биэрэр байыаннай үлэһиттэр бааллар.

Бүгүн биһиги спецназтар туһунан кэпсэтиэхпит. Спецназтар тустарынан истибиккит дуо? Кинилэр тустарынан анал документальнай киинэни эбэтэр уус-уран киинэни көрбүккүт дуо?

*(Оҕолор эппиэттииллэр)*

**УЧУУТАЛ:** Үгүс оҕо, улахан да дьон киинэҕэ эрэ көрөн, маннык үлэнэн дьарыктанар дьон баар диэн билэбит.

**II чааһа. ДЬАРЫК СҮРҮН ЧААҺА.**

*( 10 мүнүүтэ)*

**УЧУУТАЛ**: Билигин спецназ этэрээтин туһунан видеота көрүөҕүҥ.

*Видео.Спецназ этэрээтэ.*

*(1 мүн.)*

**УЧУУТАЛ**: Алтынньы 24 күнэ Россия Сэбилэниилээх Күүһүн анал дьайыытыгар (спецназ) сылдьар байыаннай үлэһиттэр күннэрэ. Бу күн 2006 сыл ыам ыйын 31 күнүгэр Арассыыйа Президенэ В.В. Путин укааһынан олохтоммута.

**УЧУУТАЛ:** Спецназ диэн кимий? Кини ханнык соруктары толороруй? Спецназ буоларга туох нааданый? Ол туһунан спецназ байыаһын интервьютун видеотун көрүөххэйиҥ.

*Спецназ байыаһа кэпсиир видеота*

*(2 мүн. 29 сөк.)*

**УЧУУТАЛ:** Истибиппит курдук, спецназ дойду көмүскэллээх буоларыгар туһуламмыт биир саамай кистэлэҥ уонна уһулуччу кыахтаах эрэ байыаннай үлэһиттэр ананар салаалара буолар. Кинилэр ураты уустук уонна суолталаах байыаннай соруктары толороллор.

Бу салааҕа ананар байыаннайдар эт-хаан өттүнэн сайдыылаах, туохтан да толлубат хорсун санаалаах, дойду сокуоннарын эндэппэккэ билэр, Ийэ дойдуга уһулуччу бэриниилээх дьон буолаллар.

Кинилэр уопсастыба олоҕо көмүскэллээх буоларын хааччыйаллар, ураты харыстанар объектары, дьону харабыллыыллар, террористары тутар, утарылаһар үлэни ыыталлар.

Спецназтар краповай бэриэти ылар туһугар хас да чаастан турар, тулууру, эт-хаан өттүнэн кыаҕын быһаарар олус уустук тургутугу ааһаллар. Элбэх киһи дистанция ортотуттан туоруур. Онон бастыҥтан бастыҥнар эрэ туораан, тулуһан хаалаллар. Спецназтар уратылара диэн бэриэти хаҥас диэки муннуктаан кэтэллэр. Кинилэри онон тута билиэххэ сөп. Бэриэттэрэ биирдэ бэриллэр. Өҥө барда, эргэрдэ диэн уларыппаттар.

**III чааһа. ТҮМҮК**

*(17 мүн.)*

**УЧУУТАЛ**:Спецназтар эт-хаан өттүнэн сайдыылаах, таһыччы кыахтаах дьон буолаллар диэн кэпсэттибит. Эһиги эмиэ эти-хааны чэбдигирдэ таарыйа, билигин эрчиллиилэри оҥоруохпут уонна кылаас рекордун таһаарыахпыт.

*(Учуутал «Кылаас рекорда» таблицаны көрдөрөр.*

*Оҕолор сорудахтары оҥороллор, таблицаны толороллор)*

**УЧУУТАЛ:** Бүгүҥҥү уруокка Россия Сэбилэниилээх Күүһүн анал дьайыытыгар (спецназ) сылдьар элитнэй байыаннай үлэһиттэр тустарынан кэпсэттибит. Туох эрэ саҥаны билбиккит, ытыктабыл, киэн туттуу санаата үөскээбитэ буолуо диэн эрэнэбин.

Бүгүҥҥү дьарыкка туох саҥаны билбиккитин чиҥэтээри «Саас» мобильнай сыһыарыыга баар тургутугу дьиэҕитигэр толорооруҥ. Көрсүөххэ диэри!